स्पेन , 27 आगस्ट : बार्सिलनानि जाफुंसारनाय फुटबल गेलेगिरि लियनेल मेसिया हान्जाखौ नागारनायनि फारसे इसारा होदोंब्लाबो नाथाय गेलेगिरिया क्लाबनिफ्राय गोरलैयै ओंखारनो हानाय नङा । बार्सिलना क्लाब आरो लियनेल मेसिनि गेजेराव बे बाथ्रानि सायाव गोरोबलायनायखौ नुनो मोनाखै आरो बे जेंनाया बिजिरसालिसिम सहैनो हागौ होन्नानै सुलुङाव फोरमायदों । बार्सिलना क्लाबखौ नागारगोननि खौराङा सोराङाव फैनायनि उनावनो क्लाबनिफ्राय रोखा जादोंदि , लियनेल मेसिया क्लाबनि माखासे नेमखान्थिनि गेजेरजोंसो उदां जानो हागोन एबा ओंखारनो हागोन । मख'नो गोनांदि , थांनाय माखासे बोसोरनिफ्राय आर्जेन्टिनानि गेदेमा फुटबलार लियनेल मेसिया बार्सिलना क्लाबखौ नागारगोननि बाथ्राफोरखौ खेंसालिया नोजोरजों बुंबोबाय थाबोदों । 6 थि खेब फुटबलनि देरसिन बान्थाखौ आजावनो हानाय लियनेल मेसिया गमामायैनो बार्सिलना क्लाबखौ नागारोब्ला बेनि सिगां आइननि गेजेरजों मोगा - मोगि जानांगोनखौ क्लाबनि बिबानगिरि सुलुङाव मिथिहोखादों । गुबुन फारसेथिं लियनेल मेसिया क्लाबखौ नागारगोननि बुंनाय बाथ्राफोरखौ नेवसिगारबोदोंब्लाबो नाथाय थांनाय समनि सेम्पियन्स लीगनि मेचखौ जेन्नायनि उनावनो मेसिनि हान्जा नागारगोन थांखिया रोखा जादों । मेसिनि अनगायैबो बिनि नख'रनि सोद्रोमाया मैया खौरां बिजोङाव बार्सिलना क्लाबखौ नागारगोननि सायाव मिथिहोबावदों । बार्सिलनाया दासान्दि लियनेल मेसिनिफ्राया मोनसे लाइजामखौ मोन्दों आरो बे लाइजामनि गेजेरजों बार्सिलनाया थोजोङै बिजिरसालिनि हेफाजाब लानो बाथ्रा बुंथिदों । बार्सिलनाया लियनेल मेसिनिसिम बुंदोंदि , जुदि मेसिया क्लाबजों गावनि गेलेनायखौ सोलिहोबाय थानो सानोब्ला गेलेबाय थानो हागोन । नाथाय बे समाव क्लाबखौ नागारनाया बिनि थाखाय एबा मेसिनि थाखाय गोरलै जानाय नङा होन्नानै रोखा खालामना होदों । मख'नो गोनांदि , लियनेल मेसिया बार्सिलना क्लाबजों गेलेनो थाखाय गोरोबथा बायदियै फैगौ 2021 माइथायाव बिनि गेलेनाय समा थुंगेहैगौमोन । नाथाय बेनि सिगांनो हान्जानि खेबले - खेबले जेन्नांनायनि फिथाइखौ लानानै लियनेल मेसिया फैगौ सिजननिफ्राय गोदान क्लाबजों गेलेनो थांखि लादों । 
लियनेल मेसिया गोरलैयै बार्सिलनानिफ्राय ओखारनो हानाय नङा